पिड़ावा-सोयत मार्ग पर सोमवार रात 11 बजेअपने कुछ साथियों के साथ बर्थडे मना रहे तीन दोस्तों की पार्टी में 4 हमलावरों ने हत्या की वारदात अंजाम दी। डीजे के शोर से गुस्साए हमलावर फायरिंग करते आए और शहर के व्यापारी के सीने में गोली मार दी। व्यापारी बजरंग दल का पदाधिकारी भी है। उधर, इस हत्याकांड को जम्मू-कश्मीर में धारा 370 हटाने की खुशी मनाने के दौरान एक समुदाय विशेष की ओर से फायरिंग के दौरान हत्या की वारदात भी बताया जा रहा है।सीआई रामकिशन मेघवंशी ने बताया कि व्यापारी ऋषि जिंदल की गोली मारकर हत्या करने वाला आरोपी इमरान अपराधी है। इमरान 26 जनवरी को ही 15 साल जेल की सजा काटकर आया है। इमरान ने 2003 में अपने चाचा की चाकू मारकर हत्या कर दी थी।इस घटना से मंगलवार को कस्बे में दहशत का माहौल हो गया। कस्बा पूरी तरह बंद रहा। स्कूलों की छुट्‌टियां कर दी गई। व्यापार बजरंग दल का पदाधिकारी होने के कारण रोड जामकर प्रदर्शन किया गया।पहले कहासुनी, फिर हत्या : एसपी राममूर्ति जोशी ने बताया कि पिड़ावा निवासी विजय शर्मा, बबलू लुहार, संदीप सोलंकी तीनों का सोमवार को जन्मदिन था। पिड़ावा-सोयत मार्ग पर एक निजी रिसोर्ट के सामने ही मार्ग पर तीनों दोस्त अपने 10-15 साथियों के साथ जन्मदिन मना रहे थे। इस दौरान पार्टी में गाना बजाना और आतिशबाजी चल रहा था। यह बात सड़क से 200 मीटर दूर रहने वाले मीरपुर निवासी इमरान व उसके साथियों को पसंद नहीं आई। इमरान व एक अन्य साथी आए और पार्टी बंद करने की बात करने लगे। इस दौरान दोनों पक्षों क बीच कहासुनी हो गई। उस समय तो दोनों चले गए, लेकिन बाद में इमरान अपने कुछ साथियों को लेकर फायरिंग करता हुआ आया। अन्य लोग तो फायरिंग होने से इधर-उधर छिप गए, लेकिन पिड़ावा निवासी व्यापारी ऋषि जिंदल उसके सामने आ गया और इमरान ने उसके सीने पर बंदूक रखकर ट्रिगर दबा दिया। डॉक्टर ने उसे मृत घोषित कर दिया। पुलिस ने मृतक व्यापारी के मौसेरे भाई कुलदीप की रिपोर्ट पर इमरान, खालिद, अनवर व मजला के खिलाफ हत्या का मामला दर्ज किया।पिड़ावा-सोयत मार्ग पर जन्मदिन की पार्टी में शामिल युवा व्यापारी की गोली मारकर हत्या को लेकर मंगलवार को कस्बे में दहशत का माहौल हो गया। कस्बा पूरी तरह बंद रहा। बाजार पूरी तरह बंद हो गए। शाम तक भी कस्बे में बाजार नहीं खुले। कस्बे में जगह-जगह पुलिस जाब्ता तैनात रहा। इस दौरान बजरंगदल के कार्यकर्ताओं ने कस्बे में तीन जगह जाम लगाने का प्रयास किया, लेकिन सफल नहीं हुए। बाद में थाने के सामने ही जाम लगाकर प्रदर्शन किया। इस पर बजरंग दल के पदाधिकारियों ने पुलिस पर लाठी चार्ज का आरोप लगाया। हत्या के विरोध में बजरंगदल के कार्यकर्ताओं ने सोयत पिड़ावा व भवानीमंडी मार्ग पर जाम लगाने की कोशिश की, लेकिन वहां से पुलिस ने उन्हें खदेड़ दिया। इसके बाद हिंदुत्व अभियान के संगठक लालसिंह खेड़ी के नेतृत्व में थाने के सामने जाम लगाकर प्रदर्शन किया। करीब आधे घंटे तक प्रदर्शन चलता रहा। प्रदर्शन के दौरान लोग आरोपियों की गिरफ्तारी की मांग कर रहे। बाद में डीएसपी वृद्धिचंद गुर्जर ने प्रदर्शनकारियों की समझाइश कर शांत किया।पिड़ावा. व्यापारी की मौत के बाद पुलिस थाने के बाहर विरोध करते बजरंगदल कार्यकर्ता।कस्बे में सुबह लोगों के सड़कों पर घूमने, नारेबाजी करने से दहशत का माहौल बना हुआ था। आक्रोशित लोगों को देखकर बड़ी तनातनी की स्थिति लग रही थी। इससे बाजार पूरी तरह बंद हो गए। हालांकि बाजार को किसी संगठन ने बंद नहीं करवाया। पहले कोई घटनाक्रम होने पर एक दो घंटे बाद बाजार खुल जाया करते थे, लेकिन व्यापारियों ने शाम तक स्वेच्छा से अपनी दुकानें बंद रखी।कस्बे में पहली बार ऐसी घटना हुई, इसमें किसी व्यापारी की गोली मारकर हत्या कर दी गई। मृतक ऋषिराज जिंदल एक समाजसेवी एवं व्यवहार कुशल व्यक्ति था। उसकी मौत से कस्बे के लोगों में आक्रोश था। शाम को गमगीन माहौल में उसका अंतिम संस्कार किया गया। मृतक की शवयात्रा में बड़ी संख्या में लोग शामिल हुए।व्यापारी के शव के पोस्टमार्टम के लिए मेडिकल बोर्ड का गठन किया गया। मंगलवार सुबह पिड़ावा अस्पताल में बोर्ड ने पोस्टमार्टम शुरू किया। शव में गोली अंदर जाने का तो घाव था, लेकिन गोली बाहर निकलने का घाव नहीं मिला। बोर्ड के डॉक्टर ने गोली निकालने का प्रयास किया, लेकिन नाकाम रहे। बाद में शव को सुनेल अस्पताल भेजा गया। यहां डिजिटल मशीन से एक्सरे कर गोली ढूंढा गया। छह डॉक्टरों की मदद से गोली निकाली गई। डॉ. राम भरत मीणा ने बताया कि डेड बॉडी के 10 एक्स-रे किए गए, तब जाकर डेड बॉडी से गोली निकालने में सफलता मिली। मृतक की बॉडी काफी हार्ड थी, पसलियों के नीचे की साइड में चर्बी में गोली फंसी हुई थी। इस वजह से ज्यादा समय लगा। डॉ. हेमंत शर्मा, राम भरत मीणा, मोहम्मद रईस खान और पवन पाटीदार ने मिलकर डेड बॉडी का ऑपरेशन कर गोली निकाली। बाद में पुलिस ने शव परिजनों को सौंपा।मृतक व्यापारी ऋषि जिंदल रेडिमेड कपड़ों का व्यापारी है। बजरंग दल का सहसंयोजक होने के कारण उसकी बाजार में अच्छी पकड़ थी। सामाजिक कार्यों में अधिक रुचि लेता था। डोल यात्रा व अन्य कार्यक्रमों में बढ़-चढ़कर हिस्सा लेता था और हरसंभव मदद करता था। परिवार में उसका एक बड़ा भाई रोहित जिंदल है। पिता की पहले ही मौत हो चुकी है।व्यापारी की हत्या के बाद कस्बे में बिगड़ रहे माहौल को देखते हुए पिड़ावा थाने के अलावा, सुनेल व रायपुर थाने का पुलिस बल भी भेजा गया। सुबह थाने के घेराव को देखते हुए झालावाड़ से भी पुलिस जवान भेजे गए, लेकिन किसी प्रकार की कोई अप्रिय घटना नहीं हुई। शाम तक कस्बे में शांति बनी रही।